Flere døde funnet utenfor Lampedusa
Dermed er i alt 211 mennesker funnet døde etter tragedien sist torsdag. De 17 likene ble hentet opp av sjøen mandag, opplyser en talsmann for den italienske kystvakten. Blant de døde er fire kvinner. Søndag ble 49 mennesker hentet opp av havet. Den 20 meter lange båten hadde lagt ut fra Libya med opp mot 500 mennesker om bord. De aller fleste var illegale flyktninger fra Eritrea og Somalia. Da båten fikk motorstans, satte noen fyr på et teppe for å påkalle oppmerksomhet fra andre båter. Men ilden spredte seg fort på grunn av dieselsøl, og i panikken som oppsto, kantret båten og sank. Kun 155 flyktninger overlevde ulykken. (©NTB)
Italienske dykkere har funnet ytterligere 17 omkomne i sjøen utenfor Lampedusa etter forliset forrige uke der en båt full av flyktninger kantret og sank.